Virusdeurbraak was 'n Kersdag-geskenk ná weke se geswoeg
Op Kersdag verlede jaar is twee navorsers se weke lange geswoeg uiteindelik met 'n internasionale deurbraak beloon: die eerste isolasie van die nuwe variant in 'n lewende coronavirus. ELSABÉ BRITS het met hulle gesels.
DIE twee navorsers het verstom op die vloer van die African Health Research Institute (AHRI) se vlak 3-bioveiligheidslaboratorium in Durban gaan sit – hulle het pas die wêreld se eerste isolasie van die sogenaamde "Suid-Afrikaanse" variant in 'n lewende coronavirus gedoen.
Boonop het die viroloog dr. Alex Sigal en die mediese mikrobioloog Sandile Cele dié deurbraak op Kersdag gemaak ná weke se onverpoosde werk, en nie lank nadat die variant bekend as 501Y.V2 ontdek is nie.
"Ons was op die vloer. Letterlik. Ons twee het op die vloer gaan sit, oorbluf, en moes [later] ander persoonlike beskermende toerusting gaan aantrek," vertel Sigal...